Mies sytytti auton tuleen ja puukotti kolmea ihmistä Melbournessa Australiassa. Poliisi kertoo tutkivansa tapausta mahdollisena terroritekona.

Katso silminnäkijän video ja poliisi David Claytonin kuvaus tapahtuneesta. CNN

Yksi kolmesta puukotetusta kuoli. Kaksi muuta vietiin sairaalaan. Heistä toinen on kriittisessä tilassa.

BBC kertoo, että poliisi tavoitti hyökkäyksestä epäillyn miehen vilkkaalla kadulla ja pysäytti hänet ampumalla. Mies, jonka nimeä ei ole kerrottu julkisuuteen, kuoli ampumisen seurauksena saamiinsa vammoihin sairaalassa. Epäillyn kerrotaan olevan poliisille tuttu ja lähtöisin Somaliasta.

Poliisi kertoo, että mies oli ajanut ajoneuvoa, jossa oli kaasupulloja. Sosiaalisessa mediassa kiertävässä kuvassa kyseinen auto näkyy olevan ilmiliekeissä kävelykadulla kaupan edessä.

Hälytys palosta lähellä Bourke Street -katua tuli 16.20 paikallista aikaa.

Hyökkääjä tallentui videolle. STR

– Kun poliisit nousivat autosta, he kohtasivat miehen, joka uhkasi heitä puukko kädessä. Samaan aikaan ohikulkijat huusivat, että ihmisiä on puukotettu, David Clayton poliisista kertoo.

Poliisin pommiryhmä tutki paikan ja varmisti sen turvallisuuden. Ihmisiä on kehotettu välttämään aluetta.

– Emme usko, että on olemassa mitään uhkaa tässä vaiheessa, mutta tutkimme tätä mahdollisena terroritekona, sanoo poliisipäällikkö Graham Ashton.

Teko tapahtui Bourke Streetillä, joka on yksi Melbournen vilkkaimmista kaduista. EPA / AOP